Meddelelse i henhold til EF-traktatens artikel 95, stk. 4

Anmodning om tilladelse til at opretholde nationale bestemmelser, der fraviger en harmoniseringsforanstaltning vedtaget af Fællesskabet

(2003/C 185/03)

(EØS-relevant tekst)

1. Ved brev af 21. maj 2003 gav Forbundsrepublikken Tyskland i henhold til EF-traktatens artikel 95, stk. 4, Kommissionen meddelelse om de gældende nationale bestemmelser om anvendelsen af azofarvestoffer, som fraviger bestemmelserne i direktiv 76/769/EØF(1) om begrænsning af markedsføring og anvendelse af visse farlige stoffer og præparater som ændret ved direktiv 2002/61/EF(2) om markedsføring og anvendelse af azofarvestoffer, og som man fra tysk side finder det nødvendigt at opretholde.

2. I traktatens artikel 95, stk. 4, hedder det: "Hvis en medlemsstat, efter at Rådet eller Kommissionen har vedtaget en harmoniseringsforanstaltning, finder det nødvendigt at opretholde nationale bestemmelser, som er begrundet i vigtige behov, hvortil der henvises i artikel 30, eller som vedrører miljøbeskyttelse eller beskyttelse af arbejdsmiljøet, giver den Kommissionen meddelelse om disse bestemmelser og om grundene til deres opretholdelse."

3. I henhold til artikel 95, stk. 6, bekræfter eller forkaster Kommissionen inden seks måneder efter meddelelsen de pågældende nationale bestemmelser efter at have konstateret, om de er et middel til vilkårlig forskelsbehandling eller en skjult begrænsning af samhandelen mellem medlemsstaterne, og om de udgør en hindring for det indre markeds funktion.

4. Ved Zweite Verordnung zur Änderung der Bedarfsgegenständeverordnung af 15. juli 1994 har Forbundsrepublikken Tyskland forbudt anvendelsen af skadelige azofarvestoffer i visse varer, der kommer i berøring med kroppen i længere tid, da disse farvestoffer kan fraspalte potentielt kræftfremkaldende stoffer. De nationale bestemmelser blev indført for at beskytte forbrugerne mod sundhedsmæssige risici og forbyder - ved kommerciel fremstilling eller behandling af otte grupper varer, som kommer i berøring med kroppen i længere tid - anvendelsen af azofarvestoffer, som ved spaltning af en eller flere azogrupper kan danne en af 20 angivne aminer.

5. Da tekstil- og lædervarer, der indeholder bestemte azofarvestoffer, kan afgive visse aromatiske aminer, som kan være kræftfremkaldende, er det i henhold til direktiv 2002/61/EF for at beskytte menneskers sundhed forbudt i tekstil- og lædervarer, som kan komme i direkte berøring i længere tid med hud eller mundhule hos mennesker, at benytte azofarvestoffer, der kan frigive en eller flere af de 22 angivne aromatiske aminer i koncentrationer på over 30 ppm i færdigvaren, og at markedsføre visse varer, der er farvet med sådanne farvestoffer.

6. Forbundsrepublikken Tyskland agter at opretholde det nationale forbud mod visse azofarvestoffer for de otte grupper varer, som kommer i direkte berøring med kroppen i længere tid, for så vidt som disse ikke består af tekstil eller læder, eftersom direktiv 2002/61/EF alene vedrører tekstil- og lædervarer, som kommer i direkte berøring i længere tid med hud eller mundhule hos mennesker. Formålet med det nationale forbud mod azofarvestoffer, som blev indført i 1994, var at forhindre, at kroppen kommer i direkte berøring med de azofarvestoffer, der ville kunne fraspalte kræftfremkaldende aminer, uanset hvilket materiale den vare, forbrugeren kommer i berøring med i længere tid, består af. Forbundsrepublikken Tyskland er af den opfattelse, at sundhedsrisikoen i forbindelse med azofarvestoffer, der kan fraspalte skadelige aminer, foreligger, uanset om de farvede varer fremstilles på basis af tekstil, læder eller andre materialer. Tyskland mener, at det af hensyn til sundhedsbeskyttelsen ikke kan accepteres at opgive den nuværende beskyttelse af forbrugerne mod skadelige azofarvestoffer i varer, der er fremstillet på basis af andre materialer end tekstil og læder.

7. Kommissionen erindrer de berørte parter om, at der i princippet ikke kan tages hensyn til eventuelle bemærkninger til meddelelsen, der indgives senere end en måned efter offentliggørelsen af denne meddelelse i Den Europæiske Unions Tidende. Desuden forbeholder Kommissionen sig ret til at meddele eventuelle bemærkninger, som den modtager, til Forbundsrepublikken Tyskland.

8. Yderligere oplysninger om meddelelsen fås ved henvendelse til Forbundsrepublikken Tysklands myndigheder: Dr. Karl-Wolfgang Evers Bundesministerium für Verbraucherschutz, Ernährung und Landwirtschaft Postfach 14 02 70 D - 53107 Bonn tlf. (49-18 88) 529 46 64 Fax (49-18 88) 529 49 67 E-post: karl-wolfgang.evers@bmvel.bund.de

Kontaktperson i Europa-Kommissionen: Claire Koeniguer Europa-Kommissionen Generaldirektoratet for Erhvervspolitik

Kontor E3 "Kemisk industri"

AN88 04/012 B - 1049 Bruxelles Tlf. (32-2) 295 91 93 Fax (32-2) 295 02 81 E-post: claire.koeniguer@cec.eu.int

(1) Rådets direktiv 76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater (EFT L 262 af 27.9.1976, s. 201).

(2) Europa-Parlamentets og Rådets direktiv 2002/61/EF af 19. juli 2002 om nittende ændring af Rådets direktiv 76/769/EØF for så vidt angår begrænsning af markedsføring og anvendelse af visse farlige stoffer og præparater (azofarvestoffer) (EFT L 243 af 11.9.2002, s. 15).